L. Miklós, minister životného prostredia SR: (2002-03-19):
Vážené pani poslankyne, vážení páni poslanci, hovorím s plnou zodpovednosťou, že Slovensko môže bez obáv ratifikovať tento protokol, pretože ani najsmelšie predpovede, prognózy rozvoja slovenskej ekonomiky by nemali viesť ku situácii, kde by sme mali problémy s plnením úloh Kjótskeho protokolu. Preto by som vás prosil, aby ste súhlasil s ratifikáciou Kjótskeho protokolu. Je to prejav politickej vôle Slovenskej republiky prihlásiť sa ku hnutiu na ochranu globálnej klímy zemegule. Ďakujem pekne. I. Presperín, podpredseda NR SR: Ďakujem, pán minister, zaujmite miesto navrhovateľa. Prosím pána poslanca Ambróša, aby informoval národnú radu o výsledku rokovania výborov o tomto návrhu vlády. Nech sa páči. L. Ambróš, poslanec: Vážený pán predsedajúci, vážený pán minister, kolegyne, kolegovia. Dovoľte mi, aby som vás na základe poverenie Výboru Národnej rady Slovenskej republiky pre životné prostredie a ochranu prírody ako gestorského výboru pri prerokúvaní návrhu na vyslovenie súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy, tlač 1342, poinformoval o výsledku rokovania výborov Národnej rady Slovenskej republiky k tomuto návrhu a stanovisku gestorského výboru obsiahnutom v spoločnej správe k tomuto návrhu, tlač 1342a, ktorý máte pred sebou. Predmetná spoločná správa výborov Národnej rady Slovenskej republiky o prerokovaní návrhu na vyslovenie súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy bola schválená uznesením Výboru Národnej rady Slovenskej republiky pre životné prostredie a ochranu prírody ako gestorského výboru pod č. 262 dňa 13. marca 2002. Predseda Národnej rady Slovenskej republiky svojím rozhodnutím č. 1484 z 28. januára 2002 pridelil návrh na vyslovenie súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy týmto výborom: Zahraničnému výboru Národnej rady Slovenskej republiky, Výboru Národnej rady Slovenskej republiky pre životné prostredie a ochranu prírody. Uvedené výbory prerokovali predmetný návrh v lehote určenej rozhodnutím predsedu Národnej rady Slovenskej republiky a odporúčali Národnej rade Slovenskej republiky vysloviť súhlas s Kjótskym protokolom k Rámcovému dohovoru OSN o zmene klímy, tlač 1342. Gestorský výbor na základe stanovísk výborov k návrhu na vyslovenie súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy v súlade s § 88 ods. 2 rokovacieho poriadku Národnej rady Slovenskej republiky č. 350/1996 Z. z. odporúča Národnej rade Slovenskej republiky, aby v treťom čítaní rozhodla, že vyslovuje súhlas s Kjótskym protokolom k Rámcovému dohovoru OSN o zmene klímy. Ďakujem pekne. I. Presperín, podpredseda NR SR: Ďakujem, pán poslanec. Otváram rozpravu. Písomne nie je nikto prihlásený. Kto sa hlási ústne. Pán poslanec Šebej. Končím možnosť prihlásiť sa do rozpravy ústne. Pán poslanec Šebej, máme dve minúty na rozpravu. Páni poslanci. Chcem vás poprosiť, aby sme boli ústretoví, aby sme vyšli tomuto jednému vystúpeniu v ústrety a potom by sme ukončili. Je takýto všeobecný súhlas? (Reakcie z pléna.) Ďakujem. Pán poslanec Šebej, nech sa páči, máte slovo.